Zuma-tentvoorval: Drie steeds in hospitaalDie tent na die storm. Foto: Elmond Jiyane, GCIS Zuma was op Gopane, naby Zeerust in Noordwes, met sy toespraak besig toe die donderstorm, wat met sterk winde gepaardgegaan het, die markiestent, waarin hy sy toespraak gelewer het, uitmekaar geruk het. Die provinsiale regering het in ŉ verklaring gesê sewe mense is na die voorval gehospitaliseer, maar vier mense is reeds ontslaan. Hulle is in die Zeerust- en Victoria-hospitale opgeneem. Volgens berigte is minstens 13 mense beseer, waaronder twee polisiebeamptes, die burgemeester van ŉ plaaslike munisipaliteit en ŉ stamhoof. Zuma, die premier van Noordwes en ander lede van sy kabinet is onmiddellik deur lyfwagte na veiligheid gehaas en die geleentheid is gekanselleer. Zuma was sowat halfpad deur sy toespraak. ŉ Skare van omtrent 2 000 mense het Zuma vroeër luid toegejuig by sy aankoms, terwyl polisiebeamptes ŉ menslike ketting tussen hom en die skare moes vorm.